Reddit เว็บบอร์ด ที่มีมูลค่ามากสุดในโลก
หากพูดถึงสังคมออนไลน์แนวเว็บบอร์ด ที่ไว้พูดคุยแลกเปลี่ยนความคิดเห็นกัน ในประเทศไทย เราคงจะนึกถึง Pantip แต่ถ้าในระดับโลก เว็บบอร์ดที่ได้รับความนิยมสูงสุด มีชื่อว่า “Reddit” ซึ่งจำนวนผู้ใช้งาน ไม่แพ้โซเชียลมีเดียดังๆ เลย
26 ก.พ. 2563

Reddit เว็บบอร์ด ที่มีมูลค่ามากสุดในโลก /โดย ลงทุนแมน
หากพูดถึงสังคมออนไลน์แนวเว็บบอร์ด ที่ไว้พูดคุยแลกเปลี่ยนความคิดเห็นกัน
ในประเทศไทย เราคงจะนึกถึง Pantip
แต่ถ้าในระดับโลก เว็บบอร์ดที่ได้รับความนิยมสูงสุด มีชื่อว่า “Reddit”
ซึ่งจำนวนผู้ใช้งาน ไม่แพ้โซเชียลมีเดียดังๆ เลย
อะไรที่ทำให้ Reddit ครองใจคนบนโลกออนไลน์
จนธุรกิจมีมูลค่าสูงถึงแสนล้านบาท
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
Reddit เป็นแพลตฟอร์มออนไลน์ประเภทเว็บบอร์ด จากประเทศสหรัฐอเมริกา 
โดยชื่อดัดแปลงมาจากคำว่า Read-it
เว็บไซต์เปิดให้บริการตั้งแต่ ค.ศ. 2005 หรือ 15 ปีที่แล้ว
ปัจจุบันเป็นแบรนด์ภายใต้บริษัท Advance Publications 
ซึ่งเป็นเจ้าของ Discovery Channel ช่องสารคดีโลก และ Wired สื่อด้านเศรษฐกิจการเงิน
หน้าตาและรูปแบบการใช้งานของเว็บ Reddit นั้น ค่อนข้างเรียบง่าย ไม่มีฟีเจอร์ซับซ้อน 
โดยสมาชิกสามารถเข้ามาตั้งกระทู้ และเขียนข้อความตอบกลับได้
แต่ที่น่าสนใจคือ เนื้อหาจะถูกแบ่งย่อยตามหัวข้อ เรียกว่า Subreddits 
ซึ่งมีอยู่กว่า 1,200,000 ห้อง ครอบคลุมแทบทุกเรื่องบนโลก
ทั้งนี้ สมาชิกสามารถกดติดตามเฉพาะ Subreddits ที่สนใจได้
และเว็บจะทำการคัดเลือกกระทู้จากห้องนั้นๆ ไปแสดงอยู่บนหน้าจอส่วนตัวของเรา
อีกเอกลักษณ์ที่สำคัญของ Reddit คือ 
มีฟีเจอร์ให้กดชอบ (Upvote) หรือไม่ชอบ (Downvote) ได้
 
และหากได้รับ Upvote หรือจำนวนคอมเมนต์ สูงระดับหนึ่ง
กระทู้จะถูกดึงไปแสดงที่หน้าแรกของ Subreddits หรือหน้าแรกของเว็บ Reddit
นอกจากนี้ เว็บยังมีระบบสะสมคะแนน ที่แสดงอยู่ใต้ชื่อบัญชี เรียกว่า Karma Point
เพื่อจูงใจให้คนยิ่งแสดงความคิดเห็นอีกด้วย
ในปัจจุบัน Reddit มีผู้ใช้งานประจำ (Active User) ราว 430 ล้านบัญชีต่อเดือน
ซึ่งจากการจัดอันดับของ Alexa เดือนมกราคม ปี 2020 
ถือเป็นเว็บไซต์ที่มีคนเข้าบ่อยสุดอันดับ 6 ของสหรัฐอเมริกา และอันดับ 19 ของโลก
โดยมีสถิติการใช้งานที่น่าสนใจ ดังต่อไปนี้
จำนวนกระทู้ทั้งหมด 199 ล้านโพสต์
จำนวนคอมเมนต์ทั้งหมด 1,700 ล้านข้อความ
จำนวนกด Upvote 32,000 ล้านครั้ง
เวลาใช้งาน เฉลี่ยคนละ 6.35 นาทีต่อวัน
สาเหตุที่เว็บบอร์ดแบบ Reddit สามารถครองใจผู้บริโภค ในยุครุ่งเรืองของโซเชียลมีเดีย
คงเป็นเพราะเราสามารถสร้างสังคมออนไลน์ในแบบฉบับของตนเอง ตามเรื่องที่สนใจได้
แม้ในโซเชียลมีเดีย เช่น Facebook เราอาจกดติดตามเพจได้มากมาย
แต่โดยพื้นฐาน มันก็ยังมีโพสต์ของคนรู้จัก แชร์ในสิ่งที่เราอาจไม่สนใจ
แตกต่างจาก Reddit ซึ่งมีสิ่งที่เราสนใจ แต่ถูกแชร์โดยคนที่เราไม่รู้จัก
แล้ว Reddit มีรายได้เท่าไหร่?
หลายคนอาจคิดว่าแพลตฟอร์มนี้ คงมีรายได้สูง เทียบเท่ากับโซเชียลมีเดียอื่น ที่ผู้ใช้งานใกล้เคียงกัน
เช่น Twitter ซึ่งมีจำนวน Active User 340 ล้านคนต่อเดือน และรายได้อยู่ที่ 95,000 ล้านบาท
แต่ที่ผ่านมาเว็บไซต์ Reddit กลับยังไม่ได้มุ่งเน้นสร้างรายได้
เพราะหากโฆษณาเยอะเกินไป อาจทำให้สมาชิกไม่พอใจ จนไม่อยากตั้งกระทู้
รวมทั้งในการสมัครบัญชี ทาง Reddit ก็ไม่ได้ขอข้อมูลส่วนตัวมากนัก
ทำให้ยากต่อการนำมาใช้ประโยชน์เพื่อโฆษณากลุ่มเป้าหมาย
อย่างไรก็ตาม ไม่นานมานี้ ได้มีการปรับปรุงเว็บไซต์เพื่อรองรับการโฆษณา เช่น สร้างพื้นที่แบนเนอร์, วางกระทู้โฆษณาไว้บนสุด เป็นต้น ซึ่งก็คงต้องรักษาสมดุลความพึงพอใจลูกค้าให้ดี
ด้วยเหตุนี้ รายได้ของ Reddit จึงค่อยๆ เพิ่มขึ้น
ปี 2018 รายได้ 2,400 ล้านบาท
ปี 2019 รายได้ 3,700 ล้านบาท
ปี 2020 คาดการณ์รายได้ 5,700 ล้านบาท
จากการเติบโตดังกล่าว ส่งผลให้ในการระดมทุน เมื่อกุมภาพันธ์ ปี 2019
ซึ่งมี Tencent บริษัทเทคโนโลยีจากจีน เป็นหนึ่งในผู้ลงทุน
Reddit ได้ถูกประเมินมูลค่าธุรกิจไว้ที่ 94,000 ล้านบาท
เรื่องราวของ Reddit แสดงให้เห็นว่า
ปัจจัยที่สร้างความยั่งยืนให้กับธุรกิจ 
คือฐานลูกค้าอันแข็งแกร่ง
เพราะถึงแม้สินค้าหรือบริการ จะเลิศหรูแค่ไหน 
แต่สุดท้ายถ้าไม่มีคนใช้ ก็คงไม่มีความหมายอะไร
ในทางตรงกันข้าม แม้สิ่งที่เราสร้างจะดูธรรมดาอย่างเว็บบอร์ด
แต่ถ้ามีผู้ใช้งานอยู่หลายล้านคน
มันก็อาจมีมูลค่าธุรกิจมหาศาล เหมือนกับ Reddit นั่นเอง..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-